**În geamul aceleiaşi ploi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Oriunde mă atingi bate o inimă şi dacă atunci când mă îmbrăţişezi

eu nu vorbesc este deoarece toate cuvintele din mine par să fi devenit pulsuri...”

- Mai trece-un an şi-n loc să ningă, plouă...

Când bradul se-ncovoaie sub tăceri

Pe frunte simt broboanele de rouă

Rămase din apuse primăveri.

În şemineu mai ard ceva iluzii,

Mai fumegă-n cenuşă un regret,

Dar azi, de fericire, fac transfuzii

Învăţ să cred în dragoste şi-ncet

Păşesc peste hotarul alegoric...

Vreau să te am alături zi de zi,

Ţi-am spus-o când banal, când metaforic

Cel mai adesea doar în poezii.

- Mai trece-o iarnă, toate-s trecătoare,

Captive-n gheață marile dureri

Se vor topi sub razele de soare

Şi-n suflet s-or aşterne primăveri.

Din vise dulci vom construi altare,

Regretele să piară în pustiu,

De sub zăpezi vor înflori lăstare,

În viață nu e loc de cenușiu.

Prin fiecare vers va curge rouă,

Ninsoarea se va pierde-n amintiri

Iar peste noi, iubito, o să plouă

Doar flori de nuferi, fără amăgiri.

Liliana Trif Ioan Grigoraș